Finansies was tradisioneel die man se afdeling terwyl die vrou die huishouding bestuur het. Egskeidingsyfers en statistiek wat toon dat vroue mans oorleef, is egter ’n waarskuwingsteken dat jy aandag aan julle geldsake moet begin gee.
Hoeveel keer het jy nie al so ’n rillerstorie gehoor nie? ’n Vrou se man sterf skielik en sy bly agter met hope skuld waarvan sy niks geweet het nie. Of haar man skei van haar en sy moet skielik sonder ’n werk of heenkome klaarkom. Volgens navorsing glo tot 70% van Suid-Afrikaanse vroue dat hulle finansieel onafhanklik is. Hulle definieer egter die term “finansieel onafhanklik” as dat hulle nie vir hulle mans geld hoef te vra nie. Maar finansies gaan oor meer net as jou eie inkomste. Dit gaan ook oor hoe goed jy vir jou toekoms beplan, en of jy op jou eie sal kan regkom as jy nie meer jou man se inkomste het nie.
Vroue is dikwels meer betrokke by die huishouding en die kinders of kleinkinders, en los dikwels die finansies vir hulle mans. Dis wonderlik as jy ’n man het wat vir jou sorg, maar dis nog beter as jy vir jouself kan sorg. Neem hierdie stappe om te verseker dat daar geen nare finansiële verrassings ooit op jou sal wag nie.
Jou antwoorde op hierdie vrae behoort jou ’n duidelike prentjie te gee van jou finansiële kennis in julle huishouding. As jy nie die vrae kon beantwoord nie, is dit tyd dat jy meer moet uitvind, veral as jy na die onderstaande statistiek kyk.
Hieruit is dit duidelik dat baie vroue nog hoofsaaklik op hulle mans steun vir finansiële besluite. As jy nie weet wat met julle finansies aangaan nie, sit jy dalk een van die dae met die hande in die hare en weet jy nie waar om te begin met julle geldsake nie.
Die finansiële wêreld kan nogal intimiderend wees en nie almal is goed met syfers nie. ’n Mens hoor gereeld van mense wat verkeerd belê het en hulle neseier kwyt is. Hoe neem jy die regte besluite en op wie kan jy vertrou? Baie vroue is huiwerig om by finansies betrokke te raak omdat hulle min daarvan weet.
Navorsing toon dat vroue steeds minder verdien as hulle manlike eweknieë. Doen navorsing om te bepaal of jy dieselfde verdien as mense in soortgelyke beroepe. As jou maatskappy nie jou salaris kan verhoog nie, kan jy steeds onderhandel – vra of jy ’n paar dae per maand by die huis kan werk of meer verlof kan neem. Dit sal jou help om op petrol te spaar en ook meer tyd vir jouself gee om ’n ekstra inkomste met ’n tweede werk te verdien. Hou ook die mark dop en indien nodig, doen aansoek vir poste wat ’n beter inkomste bied. Hoe meer geld jy kan spaar of tot ’n pensioenfonds kan bydra, hoe beter. Jy hoef nie net van jou man afhanklik te wees nie. Jyself kan ook sorg dat julle ’n beter toekoms geniet.
Finansies is nie net jou man se verantwoordelikheid nie. Hy is mos nie die enigste een wat geld nodig het nie! Raak meer betrokke en verseker vir jouself ’n beter toekoms.